РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 број: 06–2/169-14

2. јул 2014. године

Београд

З А П И С Н И К

ПЕТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 2. ЈУЛА 2014. ГОДИНЕ

Седница је почела у 12.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Јовица Јевтић, Драган Јовановић, Милан Ковачевић, Мујо Муковић, др Владимир Орлић, Катарина Ракић, Сузана Спасојевић и Вучета Тошковић

Седници су присуствовали заменици чланова Одбора: Дејан Андрејевић (заменик Зорана Милекића) и Јована Јовановић (заменик Јована Марковића).

Седници нису присуствовали чланови Одбора: Саша Мирковић, Александар Сенић и Горан Ћирић, нити њихови заменици.

Поред чланова Одбора седници је присуствовао и народни посланик мр Дејан Раденковић.

Седници су присуствовали из Републичке агенције за електронске комуникације: проф. др Јован Радуновић, председник Управног одбора, др Милан Јанковић, директор и др Дејан Шупут, руководилац Службе за опште послове.

На предлог председника Одбора, једногласно, усвојен је следећи

Д н е в н и р е д

1. Разматрање Извештаја о раду Републичке Агенције за електронске комуникације за 2013. годину ( број 02-2087/14 од 23. јуна 2014. године)
2. Разматрање представки на основу предлога Радне групе Одбора за разматрање представки;
3. Разно.

Пре преласка на разматрање утврђеног дневног реда усвојен је записник друге седнице Одбора, одржане 28. маја 2014. године, записник треће седнице Одбора, одржане 9. јуна 2014. године, и записник четврте седнице Одбора, одржане 12. јуна 2014. године.

Прва тачка дневног реда **– Разматрање Извештаја о раду Републичке Агенције за електронске комуникације за 2013. годину**

У уводном излагању проф. др Јован Радуновић, председник Управног одбора Републичке агенције за електронске комуникације (у даљем тексту Агенција), информисао је присутне да је основни задатак и смисао постојања Агенције регулација и даљи развој тржишта електронских комуникација. Начин пословања на таквом тржишту треба да буде равноправан за све учеснике и регионално правилно распоређен. Истовремено одговарајућим механизмима Агенција регулише тржиште у смисли онемогућавања монопола, пружа и обезбеђује квалитетну испоруку свих услуга и сервиса и оптимално користи државне ресурсе, пре свега фреквенције и нумерације, који су ограничени.

Директор Агенције др Милан Јанковић је указао да је у међувремену дошло до економичног спајања са Републичком агенцијом за поштанске услуге и да је ово последњи Извештај Републичке агенције за електронске комуникације. Наглашено је да се регулација тржишта у Републици Србији мора обезбедити када су у питању електронске комуникације, да се у последње две године остварује приход од око 1,6 милиј. евра што је око 5 - 6% БДП, да су највеће инвестиције биле у сектору телекомуникација, а да је кроз законске оквире обезбеђено да оператори имају предвидиве услове пословања.

Фиксна мрежа јавно-говорна услуга има потпуно либерализовано тржиште са 9-10 оператора, а последња услуга преносивост броја у фиксним мрежама која је била недостајућа у том сектору је унета. За последња три месеца око 8.000 корисника је променило свог предходног фиксног оператора, број фиксних линија је око 3 милиона, приход релативно пада, јер су пренос говора и услуге такве врсте у опадању и у другим земљама, стопа дигитализације је 99,69%, инвестиције су повећане у односу на предходну годину, али недовољно, јер широко појасне сервисе треба учинити приступним крајним корисницима.

Кад је реч о мобилним мрежама имамо 3 оператора који имају модерну 3Г лиценцу, око 9,2 милиона корисника, приход 880 мил. евра, инвестиције 111 мил. евра, а преносивост броја је обезбеђена тако да је за три године око 220.000 корисника пренело број.

Кад је реч о дистрибуцији медијских садржаја, број корисника који користе КДС операторе је око 1,5 мил, број оператора је 92, приходи стално расту и достигли су 120 мил. евра. Такође, код интернета је стални пораст броја корисника, има око 5,6 мил. корисника широкопојасног приступа преко мобилних мрежа, 220 интернет провајдера, а приход у овом сектору расте. У наредном периоду треба радити на повећању широкопојасног приступа изградњом мрежа са оптичким влакнима. У укупном приходу 56% је мобилна мрежа, фиксна 20%, а сви други су испод тога.

Република Србија је рангирана између 40 тог и 50 тог места код Међународне уније за телекомуникације од 190 земаља, које се рангирају. Од 2005. године до 2013. године Агенција има стални суфицит и у том периоду у буџет је уплатила око 50 мил. евра. У 2013. години суфицит је 869 мил. динара. Циљ Агенције је да се процес дигитализације заврши до краја ове године, да би се дигитална дивиденда која се ослободи могла понудити јавним операторима мобилних мрежа за коришћење широкопојасног приступа. На тај начин држава би обезбедила око 100 мил. евра прихода.

У расправи која је уследила постављена су следећа питања: Колики је годишњи буџет Агенције за 2013. годину? Која је одговорност Агенције у додели националних фреквенција? Како се додељују фреквенције? Како се евидентирају пирати и ко интервенише када су они у питању? Ко ће надокнадити штету, кад је реч о СОС каналу? Зашто кабловски оператори напуштају српски спектар, одлазе у регион и емитују се у домаћим кабловским операторима?

Представник Агенције је одговорио да је финансијски план Агенције за 2013. годину био 1 милијарду 486 милиона динара од чега је потрошено 617 мил. динара, а суфицит је 869 мил. динара. Укупан број запослених је 108, просечна плата је око 65.000-70.000 динара уз напомену да треба узети у обзир структуру запослених и да се поштује закон који регулише максималне зараде. Дозволе за емитовање се издају заједно са Радиодифузном агенцијом од 2006. године кад је почео тај процес, издато је 154 дозволе за телевизије и 359 за радио станице. Тренутно има 120 телевизија и 309 радио станица. Дозволе се издају у складу са Планом расподеле који на предлог Агенције доноси надлежно Министарство. Агенција врши контролу спектра, уочава ко ради без дозволе, проналази пирате и контролори праве извештај. Међутим, инспекција је у Министарству и они одлучују о даљем предузимању мера против пирата. Број пирата се креће испод 10%. Када је реч о СОС каналу указано је да је све оно што је тражено на конкурсу и добијено, право СОС канала је да се жали, а Рател чека коначну одлуку суда. Агенција има резервни фонд за случај да спор изгуби, али треба сачекати одлуку суда. Кабловско дистрибутивни центар са техничког становишта регулише Агенција, а садржај и плаћање регулише Републичка радиодифузна агенција. Проблем је у томе што нови закон о радиодифузији и пратећи сет закона није донет, па то ствара проблеме кабловско дистрибутивном центру.

Ако се има у виду приход у 2013. години који је 1,55 милиј. евра, приближно исти као у 2012. години, постављено је питање да ли се осећа засићење када је реч о потенцијалима сектора и како би то могло да изгледа у будућим плановима, тј. да ли постоји могућност да се унапреде активности?

Представник Агенције је одговорио да је у последње две године Република Србија успела да задржи тренд прихода, који је био релативно висок, и да ће проблема бити у наредном периоду ако се процес дигитализације не заврши. Потребно је широкопојасни приступ понудити руралним срединама, радити на обједињавању свих капацитета које поседују јавна предузећа у Републици Србији у циљу формирања државне инфраструктуре, завршити дигитализацију и понудити слободне фреквенције да би дигитална дивиденда допринела значајном повећању прихода.

У расправи је указано да је неопходна едукација тржишта и грађана у смислу будуће дигитализације кад је реч о куповини нових телевизора, и да би у томе и Агенција требала да узме учешћа. Уз примедбу да су трошкови пословања Агенције приказани скромно, без комплетног финансијског извештаја, затражен је детаљнији Извештај о трошковима које је Агенција имала у 2013. години, посебно за услуге телефоније.

У одговору је појашњено да је Агенција један од учесника процеса дигитализације, када је реч о техничком коришћењу фрекфенција, а да у процесу дигитализације учествују: Републичка радиодифузна агенција, ресорно министарство, Министарство културе и информисања, као и посебно ЈП ,,Емисиона техника и везе“, које је задужено за процес дигитализације. Држава размишља о сето боксовима, социјално угроженима ће се помоћи, они који имају кабловски приступ неће имати проблем, а план за кампању је направљен. Истовремено је појашњено да је са Извештајем о раду Републичке Агенције за електронске комуникације за 2013. годину достављен комплетан финансијски извештај са ревизорским извештајем у складу са Законом, да у уредништву часописа ,,Телекомуникације“ раде волонтерски, и да ће накнадно доставити тражени детаљнији Извештај о трошковима које је Републичка агенција за телекомуникације имала у 2013. години посебно за услуге телефоније.

Представник Агенције је обавестио присутне да је Одбор у предходној години одржао Јавно слушање на тему ,,Дигитализација – рационално коришћење фрекфенцијског спектра“, а да би у наредном периоду било корисно одржати јавно слушање на тему уштеда које би се оствариле ако би се државна телекомуникациона инфраструктура објединила у једно државно предузеће и на тај начин дао допринос развоју националне широкопојасне мреже.

У раправи је изражена и дилема да ли је по Закону Рател јавна агенција или независно регулаторно тело. Међутим, кад је реч о просечним платама у Агенцији указано је да треба имати у виду да је велики број запослених са високим образовањем и да постоји проблем одлива кадрова због закона о ограничењу плата. Посебно је наглашен проблем пословног простора који још увек није решен.

У дискусији су учествовали: Милутин Мркоњић, Драган Јовановић, др Владимир Орлић, Бранка Бошњак, Зоран Бојанић, Горан Ковачевић имр Дејан Раденковић.

Одбор је, у складу са чланом 237. Пословника Народне скупштине, размотрио Извештај о раду Републичке агенције за електронске комуникације за 2013. годину, који је поднет Народној скупштини на основу члана 28. Закона о електронским комуникацијама.

Одбор је, једногласно, утврдио Предлог закључка поводом разматрања Извештај о раду Републичке агенције за електронске комуникације за 2013. годину, који подноси Народној скупштини, са предлогом да га Народна скупштина размотри и донесе закључак по хитном поступку, у складу са чл. 167. и 193. Пословника Народне скупштне.

З А К Љ У Ч A К

поводом разматрања Извештаја о раду Републичке агенције за електронске комуникације за 2013. годину

1. Прихвата се Извештај о раду Републичке агенције за електронске комуникације за 2013. годину.

2. Овај закључак објавити у ,,Службеном гласнику Републике Србије“.

О Б Р А З Л О Ж Е Њ Е

Правни основ за доношење Закључка садржан је у члану 8. став 1. Закона о Народној скупштини („Службени гласник РС“, број 9/10) и члану 239. став 3. Пословника Народне скупштине („Службени гласник РС“, број 20/12 - пречишћен текст).

Чланом 237. ст. 1. и 4. Пословника Народне скупштине („Службени гласник РС“, број 20/12 - пречишћен текст), предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини са предлогом закључка, односно препоруке.

Чланом 239. став 1. Пословника Народне скупштине, предвиђено је да Народна скупштина разматра извештаје које су државни органи, организације и тела, у складу са законом, поднели Народној скупштини, народним посланицима и надлежном одбору, као и предлог закључака односно препоруке надлежног одбора, на првој наредној седници. Ставом 3. овог члана такође је предвиђено да Народна скупштина, по закључењу расправе, доноси закључак, односно препоруку.

На основу члана 28. Закона о електронским комуникацијама („Службени гласник РС“, број 44/10) Управни одбор Републичке агенције за електронске комуникације подноси Народној скупштини годишњи извештај о раду Агенције. Годишњи извештај за претходну календарску годину, подноси се најкасније до краја другог тромесечја текуће године.

Управни одбор Републичке агенције за електронске комуникације благовремено је поднео Народној скупштини редован годишњи Извештај о раду и активностима за 2013. годину, који је Одбор за просторно планирање, саобраћај, инфраструктуру и телекомуникације размотрио на седници одржаној 2. јула 2014. године.

Одбор је, у складу са члану 237. став 4. Пословника Народне скупштине, поднео Народној скупштини Извештај са Предлогом закључка, који је утврдио на седници Одбора, са предлогом да га Народна скупштина размотри и донесе закључак по хитном поступку, у складу са чл. 167. и 193. Пословника Народне скупштине.

Одбор је предложио Народној скупштини да закључак поводом разматрања овог извештаја донесе по хитном поступку, како би могао да се уврсти у дневни ред прве наредне седнице Народне скупштине, сходно члану 239. став 1. Пословника Народне скупштине.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

За известиоца Одбора и представника предлагача Предлога закључка на седници Народне скупштине одређена је Катарина Ракић, заменик председника Одбора.

Друга тачка дневног реда - **Разматрање представки на основу предлога Радне групе Одбора за разматрање представки**

Народни посланик Катарина Ракић, је известила Одбор о предлозима Радне групе за поступање поводом сваког поднеска:

- Представка Алексовски Зорана (број 07-1996/14 од 16.06.2014. године), биће прослеђена СО Чукарица, Одељењу грађевинске инспекције;

- Представка Јефтић Мирјане (број 07- 2021/14 од 17.06.2014. године), биће прослеђена СО Звездара, граду Београду-одељењу грађевинске инспекције, Министарству грађевинарства, саобраћаја и инфраструктуре и Заштитнику грађана;

- Представка Чарапић Петра (број 07-30/13 од 18.06.2014. године), биће прослеђена Министарству трговине, туризма и телекомуникација;

- Представка Ненадић Илије (07-2042/14 од 19.06.2014. године), биће прослеђена Министарству саобраћаја, грађевинарства и инфраструктуре;

- Представка Предузећа за аудио и видео комуникације ,,АV com“ д.о.о (број 345-2067/14 од 01.07.2014.године) биће прослеђена Министарству трговине, туризма и телекомуникација.

Одбор је једногласно, одлучио да прихвати предлоге Радне групе за поступање поводом сваког поднеска.

Трећа тачка дневног реда **- Р а з н о**

Народни посланик Драган Јовановић, члан Одбора, је указао да су највеће штете од поплава на инфраструктурним објектима и да је неопходно сазвати посебну седницу Одбора на којој би се разматрао прелиминарни извештај о штетама на инфраструктурним објектима и начину на који ће се обнављати. С тим у вези посебно је нагласио да ће процедура за обнављање инфраструктурних објеката по Закону о јавним набавкама дуго трајати, и да је неопходно да се донације домаћих физичких и правних лица ослободе ПДВ-а.

Одбор је једногласно прихватио наведени предлог, а председник Oдбора задужио Катарину Ракић, заменика председника Одбора, да разговара са надлежним министарством у вези одржавања ове посебне седнице Одбора.

На седници Одбора вођен је тонски запис.

Седница је закључена у 11.45 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић